John Steinbeck

**John Steinbeck** bak 1902 koblir koe Salinas ke California koe germaneireafa yasa. Gadikya, bematavesik, mali klaama va griva ta belira dear. Vanmiae gelukaf neveem, tulon tid *Gomilara is tigara* ke Dostoyevski is *[[Drasuyuna fuda]]* ke Milton is *Awalkera ke Arthur* ke Thomas Malory.

Vani vayara koe golafa reila, John Steinbeck va vayara va birafa bliopa koe Stanford kotla bokar, bak tevda, voxe meviele bodas va rindera. Ae krupteyer da va batcoba me olegayar kire guzekayar da di vanpiyir suterotik ; ostik, konak inaf suteks koe kotlafa virda ixam al awiyid.

Wetce felusik dene *The American* radimion kobamayar aze ko California dimlapiyir, abdualbason va konaka exavama rovodektusa va sutera.

*Cup of Gold (&nbsp;Bilaga dem moava&nbsp;)* bak 1929 tir taneaf berpotany, voxen in aje me kiewatcayar eke Steinbeck etudeyer. Azon di tiyid *The Sea of Cortez (&nbsp;Cortez Bira&nbsp;)* az *To a God Unknown (&nbsp;Pu megrupen lorik&nbsp;)*. Bat baroy berpot bevulamayad meawin numen anton tir ba sanegara va *Tortilla Flat* da Steinbeck gu kiewatcaf suterotik toz zo kagrupeyer. Bata neva, konakilasa va amerikamexikafa doda djukapojasa va blira, is brapon suteyena, vodayar da in gu fitc di zo karolayar.

Steinbeck wan suteyer, tulaeason va yona lyumara koe California isu yastera, is yordason va felus suterotik. Ostik dene New York Herald Tribune bak Toleafa Tamavageja is Vietnam Geja kobayar.

Inaf losposaf berpot va konaka watsa rued : batinde *Amerika is Amerikeem* va Amerika wetce patecta dem klaba deltar. Valev *[[Zideracente (suterot)|Zideracente]]*, dere tid *Widiovu vawila* is *Yon slakol isu ayik* is *Talte Eden*. Ta sutera va *Zideracente*, Steinbeck exuleson va koto kolamasikafo pemaxo koe California bak 1936 anameruyur. Bata neva fure tukategisayar ise gan pulodik dace zo vajikeyer. Tele gevase ke bata neva tir da, koe elpataf siatos malskuyun gan John Ford, pizafa tena suteyena gan Steinbeck me zo kagiyir voxe gan kiewatrakusa tena lazavana gan rewara va New Deal talpey ke Roosevelt zo ikarundayar.

Icde ilkafa blira ke Steinbeck, toloya taneafa kurera ten rodjeyed voxe soe barkureyer. Nazbeikye mali perda golde rofavera va *codeina* dorora zo koropexeyer, aze kotabliron va yon aytatas zvak va ruyat is mala di lyumayar. Koe mivizva (&nbsp;*The Other Side of Eden*&nbsp;) va blira ke nazbeik ke yambik pimtar.

John Steinbeck koe itara ke FBI dere tiyir beka kotviele zo meuyur. Taneon *[[Zideracente (suterot)|Zideracente]]* berpot koe doevaf feleem kuvapon zo emudeyer, voxen ostik in va *The Daily Worker* vieleafa doevafa fela tiackon beliyir. Ise dere kurenikya wetce vilkiraf doevik zo krafiayar. Milinde, Steinbeck wetce tubizik zo krafiayar kire ko TSSS al koyayar. Voxen bata koyara tiyir enide va mukodafa disukera icde doeva ta *Rossiafe pone* neva (1948) di co rovanbureyer.

Steinbeck bak santoleaksat ke 1968 nope takradeona mulufteyer. Ironokafa neva, *Tegira ke Arthur gazik is yon olukaf okoldik*, sanegatan kaiki awalkera bak 1976, tiyir icde yona vunda va Arthur is inafa poramwa ; Steinbeck kle al gorayar da il yona watsa va noelot is gaderopa kereleyesa va lok ke grabom va int danteyer.

Bak 1962 John Steinbeck va Nobel Suterotafo Poradro al kazawar.

|style="vertical-align: top;"|

|}